Democraţia celui mai puternic 



= Răspuns D-lui Teleoacă privind reacţia dânsului la articolul meu din România VIP, intitulat 
,, Alexandru Stefanescu si Totalitarismul care se instalează în România ” = 



Stimate Domnule George Liviu Teleoacă, 

Mulţumesc pentru mesaj. 

Dar, în mare parte, el se abate de la articolul cu pricina. 

Partea I. 

Când afirmaţi că „există fenomene paradoxale” dar care „au probabilitate extrem de 
mică”, şi-mi daţi exemplu un exemplu din fizică, vă evidenţiez si eu faptul că lumina s-a 
dovedit experimental a fi atât particulă cât şi undă (adică două stări opuse). 

Eu nu vreau să vă impun Dvs. sau omului de rând, cum spuneţi, paradoxismul, fiindcă el 
există de la sine - că le place unora sau nu, asta e treaba lor. 

Insinuarea dvs. „punând pe seama folclorului o poezie a cărui autor este uşor de bănuit” 
este falsă; această compoziţie paradoxistă aflată la sfârşitul articolului meu, care se vede 
că nu e pe gustul puterii, am primit-o efectiv prin email, fiind nesemnată (oamenii se 
feresc astăzi să-şi dea numele pentru a nu fi privaţi de unele privilegii din partea puterii). 
Numai că grevele actuale din Bucureşti confirmă, din păcate, starea de lucruri (sau de 
nelucruri) din ţară. 

Există multe compoziţii folclorice paradoxiste (uite alta banală, printre altele, foarte 
cunoscută: „Când o face plopul pere ? / Şi răchita micşunele” - de exemplu). Eu m-am 
inspirat din folclorul de la sfârşitul articolului. 

Despre răsturnarea scării de valori, nu m-am pronunţat eu, ci un profesor şi scriitor din 
ţară (lecturaţi atent articolul, vă rog, i-am citat numele). Dar sunt mulţi care împărtăşesc 
acest punct de vedere. 

Despre “alterarea prin paradoxism a axiomelor lui Euclid şi a logicii lui Aristotel” vreau 
să vă amintesc că nu eu sunt primul care a făcut aşa ceva (sic!). Alterarea axiomei a 
cincea a lui Euclid a fost făcută prima dată de Lobacevsky, Bolyai, Gaus, şi apoi de 
Riemann - construind geometrii hiperbolice şi respective eliptice. Eu, mai degrabă, am 
combinat aceste geometrii. Eu n-am distrus; am unit. 

Nici în privinţa logicii lui Aristotel nu-s eu cel care să fi “alterat” primul; vezi logicile 
multivalente (de pildă logica fuzzy). 

Aşadar, acuzaţi-i pe aceştia mai întâi, numai că aceste alterări geometrice şi logice au (din 
nefericire pentru Dvs.) aplicaţii practice. 




„cultivaţi acea logică a paradoxului prin care să acceptăm speranţa deşartă că într-o zi, ca 
prin minune, o vom duce mult mai bine, tocmai fiindcă astăzi o ducem mult-mult mai 
rău” - această aserţiune a Dvs. este interpretarea total inversă a ceea ce am scris eu în 
articol. 

“Amestecaţi şi bune şi rele în mod neutrozofic cu scopul de a nu mai înţelege nimeni 
nimic”. 

Nu amestec în mod neutrosofic, ci prezint realitatea privită din mai multe unghiuri. 
Fiindcă acelaşi lucru este văzut diferit de oameni diferiţi - fiecare după interese! 

“ chiar la nivelul omului de pe stradă, cei care nu mai acceptă să mai fie duşi cu 
‘neutrozofice’.” 

Mai potrivit aici ar fi să ziceţi că oamenii nu mai acceptă să fie duşi cu falsa 
“democraţie ” , adică democraţia celui mai puternic (precum în celebra fabulă Dreptatea 
leului !)... Fiindcă zilele acestea poporul în Bucureşti se revoltă împotriva mizeriei 
materiale şi intelectuale din ţară, nu împotriva... neutrosofiei! 

“Dumnezeu atunci când a vrut să facă Lumea, în primul rând a despărţit lumina de 
întuneric şi cerul de ape. Numai cei care vor să strice rânduială Lumii se căznesc să 
amestece neutrozofic cerul şi apele.” 

D-le Teleoacă, sunt lucruri şi fenomene care se pot, într-adevăr, despărţi clar precum 
lumina de întuneric, dar altele nu. Deşi, chiar şi în cazul acesta sunt situaţii ambigue, 
când lumina şi întunericul se întrepătrund (în amurg, de exemplu; sau dimineaţa la 
mijirea de zi). 

Dar, Principiul Terţului Exclus din Logica Booleană a fost înlocuit de Principiul Terţului 
Inclus (vezi mulţimea şi logica fuzzy, introduce de Zadeh în 1965). îmi pare rău că 
trebuie să vă contrazic, dar viaţa nu este numai albă sau neagră, ba poate fi şi gri (între 
cele două). 

Aşadar, luaţi-i la rost întâi pe Zadeh, pe Kosko, etc. şi apoi pe mine, deoarece logica 
neutrosofică este o generalizare a logicii fuzzy (şi rezultată din aceasta). 

„Nu pot trece cu vederea nici faptul că v-aţi legat “ca din întâmplare” de Nina Cassian 
pentru a stârni neîncredere în marele adevăr pe care l-a rostit la B1TV în august 2010, 
atunci când a răspuns la întrebarea “Cine suntem?” arătând că limba română este printre 
cele mai bogate ale lumii.” 

Nu m-am legat din întâmplare, ci din faptul că şi această scriitoare este de aceeaşi speţă 
cu Alex Ştefănescu şi gaşca lui: adică OPORTUNIŞTI. înainte de ' 89 Alex Ştefănescu 
scria despre Partidul Comunist Român şi Tovarăşul Nicolae Ceauşescu, iar după 
Revoluţie s-a făcut peste noapte „democrat”! Analog, Nina Cassian scria poeme 
proletcultiste prin anii '50, iar după Revoluţie s-a schimbat (paradoxal!) în opusul... 

Este bine că aţi citat-o pe Nina Cassian în legătură cu declaraţia ei că limba română este 
printre cele mai bogate limbi ale lumii, numai că dânsa este maestră în... perfidii. Numai 
că în alte ocazii scria diferit despre limba română (de, contradictorie ca-n paradoxism): 
„ îndură-te. Doamne de cerul gurii mele / de omuşorul meu, acest clitoris din gâtlejul meu 
/ vibratil, sensibil, pulsatoriu explodând / în orgasmul limbii române ” (din revista 



clujeană „Tribuna”, Nr. 1017 din 2006; vezi şi cartea „Infernul pierdut. Umor tragic”, de 
Eugen Evu, 2010). 

Dacă citiţi lirica ei din anii '50 veţi găsi suficiente poezii proletcultiste. Iată şi un poem 
mai recent, din 1981, dedicat de poetă lui Nicolae Ceauşescu, omagiere la ziua lui de 
naştere: 

„Arzi, deci exişti”! Ce vâlvătăi, 

Ce rug superb sînt anii tăi! 

Dac-ai pieri şi iar ie-ai naşte, 
în acest semn te voi cunoaşte : 

Trecut prin flăcări, pur, subţire 
şi mistuit în omenire”... 

Dar nu mai continui ca să nu plictisim cititorii. 

Toată admiraţia pentru filologul romanist Eugen Coşeriu (1921-2002), dar metacartea 
mea „Dedicaţii” nu se referea la lingvistică, ci era doar un simplu experiment livresc. Eu 
am arătat doar că A. Ş. nu a citit nici o carte de-a mea. Punct. 

„urmând îndemnul aceluiaşi Eugen Coşeriu de a nu mai lăsa în grija altora adevărurile 
noastre” - asta vroiam şi eu să zic în acel articol (mă bucur că putem fi şi de acord 
câteodată, iar deseori nu: ca-n... paradoxism!), fiindcă „adevărurile” altora pot fi falsităţi 
pentru noi, după cum se cunosc multele măsuri externe - în prezent - cu caracter 
antiromânesc... 

“Dar, din nefericire, nu ne aflăm în condiţii normale. De aceea, şi lingviştii, şi toti ceilalţi 
oameni de cultură, sunt angajaţi într-o luptă care e politică şi noi nu putem duce altfel 
lupta decît prin argumente ştiinţifice.” (Eugen Coşeriu) 

Şi eu am spus în articolul meu că nu ne aflăm în condiţii nonnale. Prin urmare, trebuie să 
ne angajăm în luptă. 



29-30 septembrie 2010 



Partea a Il-a. 

Aveţi dreptate, mă refeream mai exact la lumină, care s-a demonstrat experimental că are fonnă 
atât de particulă cât şi de undă (deci paradoxistă). 

„Când o face plopul pere/Şi răchita micşunele ar putea fi considerat un fenomen paradoxist, dar 
probabilitatea lui este zero”, desigur. Deşi este posibil să altoieşti un arbore, şi să producă alte 
fructe (sic!). 

însă „Când doi se ceartă / Al treilea câştigă”, tot din folclor, are probabilitate mare! 




„Raţiunile geometriilor hiperbolice şi eliptice prezintă dificultăţi de înţelegere chiar şi pentru 
matematicieni”: nu sunt de acord cu această afirmaţie! Şi mulţi cercetători spun acelaşi lucru. 
Geometria riemanniană a fost utilizată in teoria relativităţii, de exemplu. 

„omul de rând n-are nevoie nici măcar de teorema bisectoarei”; dacă aşa gândiţi, atunci omul de 
rând n-are nevoie nici de lingvistică, nici de istorie, etc. 

„Din moment ce nu mai trăieşte de multă vreme în România, doamnei Nina Cassian nu i se poate 
reproşa oportunismul pe care-1 reproşaţi altora.” Asta este o absurditate! Adică să conteze unde 
trăieşte sau nu o persoană pentru a fi considerată oportunistă sau nu? Asta-i logica struţului... 

De acord că lumea astăzi îl regretă pe Ceauşescu; am citit acest lucru şi-n reviste de exil. Eu 
doar evidenţiasem linguşirea şi auto-contrazicerea unor scriitori, care înainte de '89 exaltau 
regimul său, iar acum îl reprobă! [paradoxişti după împrejurări]... 

„Corupţii sunt aici, dar corupătorii sunt din afara Ţării.” Şi corupţii şi corupătorii sunt şi 
înăuntru, şi în afară! 

„Nu v-aţi referit în nici un fel la Himalaia şi la Himli şi doar este pe profilul paradoxismului.” 

Vă las Dvs. această plăcere! ! 



6 octombrie 2010 



Florentin Smarandache 




